STANOVY
SVETOVÉHO ZDRUŽENIA SLOVÁKOV V ZAHRANIČÍ

Preambula

My, predstavitelia slovenských spoločenstiev z celého sveta, vedomí si svojej zodpovednosti za udržanie nášho národného povedomia a kultúrnej identity, zviazaní putom cyrilometodských tradícií sa prostredníctvom svojich zástupcov a v záujme spolupráce slovenského sveta so Slovenskou republikou uznášame na týchto stanovách.

Hlava I. 

Základné ustanovenia

1. Názov združenia:

Svetové združenie Slovákov v zahraničí

World association of Slovaks living abroad

Weltvereinigung der im Ausland lebenden Slowaken

Association Mondiale des Slovaques de l'Etranger

Association mundiaal de los eslovacos que viven en el extranjero

Hlava II. 

Právne postavenie združenia

1.	Svetové združenie Slovákov v zahraničí (ďalej len SZSZ) je právnickou osobou -  občianskym združením, organizovaným podľa platnej legislatívy Slovenskej republiky.

2.	Členmi združenia môžu byť:

a)	Právnické osoby – nezávislé národno-kultúrne, slovenské (krajanské) spolky, občianske združenia a iné organizácie, ktoré združujú: osoby hlásiace sa k svojmu slovenskému pôvodu ako aj priaznivcov Slovenska, majú sídlo a oblasť svojho pôsobenia mimo Slovenska a svojimi aktivitami preukazujú pozitívny vzťah ku Slovákom, Slovenskej republike a slovenskej kultúre. 

b)	Fyzické osoby – individuálni členovia, žijúci a pôsobiaci mimo územie SR, ktorí svojou verejnou a publicistickou činnosťou prejavujú pozitívny vzťah k Slovenskej republike a slovenskej kultúre.

3.	Podnikateľské subjekty, orgány, inštitúcie a organizácie štátnej správy môžu SZSZ podporovať na základe zmluvne dohodnutej spolupráce, alebo prostredníctvom právnických osôb vymenovaných v článku 2, hlavy II. Stanov SZSZ.

4.	Sídlom SZSZ  je hlavné mesto Slovenskej republiky (Štefánikova ulica č. 25, 811 05 Bratislava 1).

5.	SZSZ je založené na dobu neurčitú.

6.	Rokovací, korešpondenčný a dokumentačný jazyk SZSZ je jazyk slovenský. 

Hlava III. 

Ciele SZSZ

1.	Vytvárať predpoklady pre udržanie, pestovanie a rozvoj národnej, duchovnej, kultúrnej a jazykovej identity Slovákov v zahraničí, zvlášť so zameraním na udržanie a rozvíjanie znalosti slovenského jazyka.

2.	Vytvárať predpoklady pre vzájomne prospešnú spoluprácu Slovákov v zahraničí  so Slovenskou republikou, ako aj pre spoluprácu štátov, v ktorých Slováci žijú, so Slovenskou republikou.   

3.	Vytvárať predpoklady pre vzájomnú informovanosť a spoluprácu Slovákov, resp. ich spoločenstiev v zahraničí a medzi Slovákmi v zahraničí a Slovenskou republikou.

4.	Udržiavať kontakty s medzinárodnými organizáciami v záujme naplnenia cieľov      SZSZ.    

5.	Skúmať legislatívne a reálne postavenie slovenskej menšiny v  jednotlivých štátoch, kde žijú Slováci s ohľadom na medzinárodné záväzky týchto krajín v oblasti práv národnostných menšín a upozorňovať na existujúce nedostatky. 

6.	Podporovať slovenské menšiny a komunity pri presadzovaní ich oprávnených potrieb a požiadaviek v štátoch ich pôsobenia. 

Hlava IV.  

Členstvo v SZSZ

1.	Členstvo v  SZSZ a jeho orgánoch je dobrovoľné a nejestvuje naň právny nárok. 

2.	Členom SZSZ môžu byť fyzické a právnické osoby v zmysle znenia bodov 2a), 2b), hlavy II. týchto stanov.

3.	Základnou podmienkou členstva je písomné vyjadrenie  súhlasu so Stanovami SZSZ a vyjadrenie pripravenosti k aktívnemu naplňovaniu jeho programových cieľov.

4.	Členstvo v SZSZ vzniká zaregistrovaním prihlášky Výkonným výborom SZSZ. Žiadosť o členstvo môže byt odmietnutá iba na základe jej nezlučiteľnosti s týmito Stanovami, a to do troch mesiacov od podania prihlášky. Proti rozhodnutiu o odmietnutí registrácie sa môže uchádzač o členstvo odvolať k Valnému zhromaždeniu SZSZ.

5.	Členstvo v  SZSZ zaniká dobrovoľným vystúpením, zánikom členského subjektu, úmrtím individuálneho člena alebo vylúčením v dôsledku závažného porušenia stanov. 

6.	O vylúčení člena rozhoduje na návrh Generálnej rady Valné zhromaždenie. Generálna rada môže pozastaviť uplatňovanie členských práv do konania najbližšieho Valného zhromaždenia.

Hlava V. 

Práva  a povinnosti členov

1.	Právom člena je voliť, byť volený, podávať návrhy, o ktorých sa musí hlasovať, zúčastňovať sa na činnosti SZSZ a byť o nej informovaný a to všetko v zmysle týchto stanov  a  Organizačného a rokovacieho poriadku (OARP).

2.	Právom člena je zúčastňovať sa s právom hlasovacím na Valnom zhromaždení združenia. 

3.	Individuálni členovia majú právo zúčastniť na Valnom zhromaždení. Ich hlasovacie právo upresňuje čl. 9, hlavy VII. Stanov SZSZ. 

4.	Povinnosťou člena je dodržiavať Stanovy SZSZ, OARP, rešpektovať rozhodnutia volených orgánov SZSZ a platiť ročné členské príspevky v stanovenej výške.

5.	Člen SZSZ sa môže zúčastniť na Valnom zhromaždení s hlasovacím právom (s  hlasom rozohodujúcim) iba ak zaplatil ročný členský príspevok v stanovenej výške.

K tomuto bodu sa vloží odkaz (nový článok) do Organizačného a rokovacieho poriadku (OARP) v tomto znení: 
Zmenu OARP schvaľuje Generálna rada SZSZ.

Zaplatením ročného členského príspevku sa rozumie, že člen (kolektívny aj individuálny) má pred začatím Valného zhromaždenia zaplatené členské príspevky minimálne za bežný a predchádzajúci rok.

6.	Povinnosťou člena je byť nápomocný a aktívny v činnosti SZSZ, pri  rozširovaní členskej základne a zveľaďovaní jeho majetku, pri ochrane dobrého mena SZSZ.

Hlava VI. 

Orgány SZSZ

Orgánmi SZSZ sú:

Valné zhromaždenie

Predseda združenia

Generálna rada

Výkonný výbor 

Revízna a zmierovacia komisia

Hlava VII. 

Valné zhromaždenie

1.	Najvyšším orgánom SZSZ je Valné zhromaždenie, do výlučnej právomoci ktorého patrí:
a)	rozhodovať o založení, zlúčení a zániku SZSZ,
b)	schvaľovať stanovy, ich zmeny a doplnky,
c)	schvaľovať plán činnosti a výročnú správu,
d)	schvaľovať správu o hospodárení,
e)	hlasovaním udeľovať absolutórium odstupujúcim orgánom
f)	voliť a odvolávať členov orgánov SZSZ 
g)	stanoviť výšku ročného členského príspevku.

2.	Riadne Valné zhromaždenie sa schádza najmenej raz za tri roky. Zvoláva ho písomne predseda SZSZ, najmenej 90 dní vopred.

3.	Riadne Valné zhromaždenie je uznášaniaschopné, ak je na ňom zastúpená aspoň jedna štvrtina členských organizácií SZSZ.

4.	Mimoriadne Valné zhromaždenie zvoláva písomne predseda SZSZ na základe rozhodnutia Generálnej rady alebo na žiadosť najmenej jednej štvrtiny členov, najmenej 60 dní vopred. Na mimoriadnom Valnom zhromaždení sa rokuje iba o témach stanovených Generálnou radou - uvedených v pozvánke. 

5.	Mimoriadne Valné zhromaždenie je uznášaniaschopné, ak je na ňom zastúpená aspoň jedna pätina členských organizácií.

6.	Rokovanie Valného zhromaždenia vedie predseda SZSZ alebo ním poverený člen Generálnej rady.

7.	Zástupcovia členských organizácii sú pre účasť na Valnom zhromaždení členskými subjektami poverení menovite a písomne. Mená poverených delegátov oznamujú členské subjekty písomne do sídla SZSZ alebo orgánom SZSZ najneskôr pred začiatkom Valného zhromaždenia. 

8.	Každý členský subjekt (členská organizácia) má právo delegovať jedného člena -delegáta s hlasovacím právom. 

9.	Individuálni členovia sa majú právo zúčastniť na Valnom zhromaždení s hlasom poradným. Hlasovacie právo majú nimi nominovaní zástupcovia, a to vždy jeden za každú naplnenú dvadsiatku prítomných individuálnych členov.

Výkonný výbor navrhuje zvážiť možnosť zníženia tohto "kvóra" na desať, v takom prípade by boal zmena článku nasledujúca:
Individuálni členovia sa majú právo zúčastniť na Valnom zhromaždení s hlasom poradným. Hlasovacie právo majú nimi nominovaní zástupcovia, a to vždy jeden za každú naplnenú desiatku prítomných individuálnych členov.

10.	Členovia Generálnej rady a Revíznej a zmierovacej komisie (v prípade, že nie sú nominovaní ako delegáti za členskú organizáciu) majú právo zúčastniť sa rokovania Valného zhromaždenia s hlasom poradným. 

11.	Oprávnenie delegátov k účasti a zastupovaniu jednotlivých členských subjektov na Valnom zhromaždení overuje pred začatím jeho rokovania (pri prezentácii) mandátová komisia, poverená Generálnou radou SZSZ.

12.	Valné zhromaždenie prijíma rozhodnutia hlasovaním o jednotlivých otázkach alebo o širšie koncipovaných uzneseniach. Každý delegát s hlasovacím právom má jeden hlas. Na prijatie uznesenia je potrebná nadpolovičná väčšina odovzdaných hlasov, ak nie je v týchto stanovách uvedené inak. Absencie sa nepočítajú.

13.	Na prijatie uznesenia o zmene Stanov SZSZ, odvolaní volených orgánov, zániku SZSZ alebo jeho zlúčení s inou organizáciou jako, aj o zrušení uznesenia volených orgánov je potrebná 3/5 väčšina odovzdaných hlasov. 

Hlava VIII. 

Predseda

1.	Predseda SZSZ, spolu s členmi Generálnej rady i samostatne, reprezentuje a riadi SZSZ vo vzťahu k orgánom  Slovenskej republiky a k iným subjektom. 

2.	Riadi činnosť Generálnej rady v súlade s hlavou IX. Stanov SZSZ. 

3.	Voľba predsedu sa uskutočňuje nadpolovičnou väčšinou odovzdaných hlasov.delegátov Valného zhromaždenia. Jeho funkčné obdobie je tri roky.

4.	Riadi činnosť Výkonného výboru v súlade s hlavou X. Stanov SZSZ.

5.	Do funkcie predsedu SZSZ môže byť zvolená iba osoba, ktorá je fyzicky prítomná na rokovaní Valného zhromaždenia, na ktorom sa voľba predsedu koná. 

Hlava IX. 

Generálna rada

1.	Reprezentuje a spolu s predsedom riadi SZSZ .

2.	Funkčné obdobie Generálnej rady je tri roky.

3.	Zodpovedá za prípravu programu a obsahu riadneho i mimoriadneho zasadnutia Valného zhromaždenia.

4.	Určuje a realizuje obsahové a organizačné zameranie činnosti SZSZ v súlade so závermi a úlohami stanovenými Valným zhromaždením. 

5.	Zodpovedá za hospodárenie SZSZ tým, že stanovuje jeho priority a zásady. 

6.	Schvaľuje rozpočet SZSZ na základe návrhu Výkonného výboru, spravidla na jeden rok.

7.	Predkladá štátnym orgánom Slovenskej republiky návrhy a odporúčania SZSZ  a zasadzuje sa za ich riešenie.

8.	Reprezentuje SZSZ vo vzťahu k medzinárodným inštitúciám a organizáciám a ich orgánom (OSN, UNESCO, Európska únia, apod.)

9.	Generálnu radu tvoria:

a)	predseda, volený Valným zhromaždením,

b)	spravidla 16 členov, volených prítomnými delegátmi za daný štát alebo oblasť podľa nasledujúceho kľúča:

1 za USA, 1 za Kanadu, 1 za Českú republiku, 1 za Srbsko a Čiernu horu, 1 za Maďarsko, 1 za Rumunsko, 1 za Poľsko, 1 za východnú Európu, 1 za Áziu a Izrael, 1 za Austráliu, Nový Zéland, Afriku a strednú a južnú Ameriku, 1 za Škandináviu, 1 za južnú Európu a  4 za západnú Európu.

Návrh na zmenu článku: 
b) spravidla 20 členov, volených prítomnými delegátmi za daný štát alebo oblasť podľa nasledujúceho kľúča:

2 za USA, 1 za Kanadu, 2 za Českú republiku, 2 za Srbsko a Čiernu horu, 2 za Maďarsko, 1 za Rumunsko, 1 za Poľsko, 1 za východnú Európu, 1 za Áziu a Blízky Východ, 1 za Austráliu, Nový Zéland, Afriku a strednú a južnú Ameriku, 1 za Škandináviu, 1 za južnú Európu a  4 za západnú Európu.

10.	Členské organizácie v štáte alebo oblasti môžu v prípade nemožnosti výkonu funkcie zvoleného člena Generálnej rady (z vážnych dôvodov, napr.: dlhodobá nemoc alebo úmrtie apod.) zvoliť jeho náhradníka aj v období medzi konaním Valných zhromaždení.

11.	Členov Generálnej rady volia delegáti príslušného štátu alebo oblasti (počas rokovania riadneho Valného zhromaždenia) nadpolovičnou väčšinou odovzdaných hlasov. Absencie sa nepočítajú. Valné zhromaždenie zoberie túto voľbu na vedomie.  

Článok 11. preformulovať takto (bude ho potom potrebné asi  rozdeliť  na viac článkov):

Členov Generálnej rady volia delegáti príslušného štátu alebo oblasti (počas rokovania riadneho Valného zhromaždenia) nadpolovičnou väčšinou odovzdaných hlasov. Absencie sa nepočítajú. Volení členovia GR SZSZ musia byť na Valnom zhromaždení osobne prítomní a so svojim zvolením vyjadriť súhlas. Valné zhromaždenie zoberie túto voľbu na vedomie. 
Ak niektorá oblasť (krajina) svojho zástupcu do GR SZSZ počas rokovania VZ SZSZ nezvolí, zostane toto miesto: 
a)	do nasledujúceho VZ SZSZ neobsadené, 
b)	na návrh prítomných členov SZSZ - delegátov z danej oblasti, štátu - určí ich zástupcu do GR SZSZ hlasovaním Valné zhromaždenie SZSZ.

Počas funkčného obdobia môže (z vážnych dôvodov) na rokovaní GR SZSZ nahradiť člena GR SZSZ náhradník, ktorý bude mať písomné poverenie riadneho člena GR SZSZ. Písomne poverený náhradník má na rokovaní GR SZSZ rovnaké práva a povinnosti ako riadny člen tohto orgánu. Poverenie je jednorázové ("ad hoc"), vždy pre konkrétne rokovanie GR SZSZ. 

2. varianta posledného článku: 
Počas funkčného obdobia môže (z vážnych dôvodov) na rokovaní GR SZSZ nahradiť člena GR SZSZ náhradník, ktorý bude mať písomné poverenie DVOCH (TROCH? VŠETKÝCH?) združení, ktoré člena GR za danú oblasť (štát) volili. Písomne poverený náhradník má na rokovaní GR SZSZ rovnaké práva a povinnosti ako riadny člen tohto orgánu. Poverenie je jednorázové "ad hoc"), vždy pre konrétne rokovanie GR SZSZ.

Poznámka Petra Liptáka: V prípade schválenia 2. varianty by sme potom museli do OARP doplniť a schváliť vysvetľujúci, podrobnejší článok, ktorý bude jasne definovať, kto má za jednotlivé subjekty (spolky) splnomocnenie podpísať

12.	Generálna rada spomedzi svojich členov  volí: 

a)	1. a 2. podpredsedu, ktorí zastupujú v neprítomnosti predsedu. Prvý podpredseda je z Európy,  druhý podpredseda je zo zámoria. 

b)	hospodára, ktorý zodpovedá za ekonomickú agendu

c)	tajomníka, ktorý zodpovedá za administratívnu agendu a organizačné záležitosti

d)	Predseda SZSZ  spolu s 1. a 2. podpredsedom, tajomníkom a hospodárom tvoria Výkonný výbor SZSZ. 

Návrh na zmenu a doplnenie:

e)	Generálna rada volí na základe návrhu predsedu SZSZ šesť členov Výkonného výboru SZSZ: 

f)	1. a 2. podpredsedu z členov GR SZSZ, ktorí zastupujú v neprítomnosti predsedu. Prvý podpredseda je z Európy,  druhý podpredseda je zo zámoria. 

g)	ďalších štyroch členov Výkonného výboru SZSZ, ktorí musia byť členmi SZSZ a majú zaplatené všetky členské príspevky

h)	predseda SZSZ stojí v čele VV SZSZ a riadi jeho činnosť

i)	Generálna rada môže (z vážnych dôvodov) na návrh predsedu SZSZ počas funkčného obdobia odvolať člena VV SZSZ a na jeho miesto zvoliť iného člena SZSZ (podrobnosti rieši OARP)

13.	Generálna rada sa schádza najmenej raz za rok. Zasadania Generálnej rady zvoláva najmenej 30 dní vopred predseda SZSZ.

14.	Rokovanie Generálnej rady riadi predseda alebo ním poverený člen Výkonnej rady. 

15.	Predseda je povinný zvolať zasadanie Generálnej rady, ak o to písomne požiada  viac ako polovica členov Generálnej rady. 

16.	Generálna rada je uznášaniaschopná pri účasti  nadpolovičnej väčšiny členov. 

Navrhuje sa zmena:
 
Generálna rada je uznášaniaschopná pri účasti  viac ako jednej tretiny (1/3) členov. 

17.	Generálna rada rozhoduje nadpolovičnou väčšinou  odovzdaných hlasov 

18.	Pri rovnosti hlasov rozhoduje hlas predsedu. 

19.	Písomnosti podpisuje predseda, ktorý môže toto právo delegovať na ďalších členov Generálnej rady.

20.	Ekonomickú agendu podpisuje vždy hospodár a jeden z členov Výkonného výboru.

Hlava X.

Výkonný výbor 

1.	Generálna rada na prvom rokovaní po svojom ustanovení volí Výkonný výbor v súlade s hlavou IX. čl. 12 Stanov SZSZ.

2.	Je výkonným, operatívnym orgánom SZSZ, ktorý realizuje konkrétne úlohy, vyplývajúce z uznesení Valného zhromaždenia a Generálnej rady.

3.	Výkonný výbor realizuje konkrétne hospodárske a finančné opatrenia v súlade s prioritami a zásadami stanovenými Generálnou radou. Zodpovedá za bezprostredné užitie finančných prostriedkov SZSZ. 

4.	Funkčné obdobie Výkonného výboru je tri roky.

5.	Výkonný výbor je uznášaniaschopný, keď sa na jeho zasadnutí zúčastnia najmenej traja členovia. 

6.	Uznesenia Výkonného výboru sa prijímajú nadpolovičnou väčšinou hlasov prítomných členov.

7.	Výkonný výbor sa schádza  podľa potreby. Zvoláva a riadi ho predseda združenia alebo ním poverený člen Výkonného výboru. 

8.	Na základe rozhodnutia predsedu SZSZ sa na činnosti Výkonného výboru môžu, podieľať aj iné osoby (ako experti alebo poradcovia), bez účasti na jeho rozhodovaní.  

Hlava XI. 

Revízna a zmierovacia komisia

1.	Revízna a zmierovacia komisia (RZK) má päť členov a je kontrolným a zmierovacím orgánom SZSZ. Je volená Valným zhromaždením, ktorému zodpovedá za svoju činnosť. 

2.	Funkčné obdobie RZK je tri roky.

3.	Členstvo v  RZK je nezlučiteľné s členstvom v  iných volených orgánoch SZSZ. 

4.	RZK si volí zo svojich členov predsedu a podpredsedu. Schádza sa podľa potreby, predseda ju zvoláva najmenej 30 dní pred zasadaním. 

5.	RZK rozhoduje väčšinou hlasov prítomných členov.

6.	RZK kontroluje hospodárenie SZSZ, upozorňuje jeho orgány na nedostatky a navrhuje opatrenia na ich odstránenie. Kontroluje aj dodržiavanie Stanov a vnútorných predpisov. Rieši spory, týkajúce sa činnosti SZSZ medzi členmi navzájom a medzi Generálnou radou a členmi, a to na ich návrh alebo z vlastnej iniciatívy. 

7.	RZK predkladá Valnému zhromaždeniu správu o výsledkoch svojej činnosti a navrhuje odobrenie činnosti Generálnej rady v oblasti hospodárenia s prostriedkami SZSZ. 

8.	Predseda RZK zvoláva zasadnutia RZK najmenej jedenkrát za rok a riadi jej činnosť. Ak nezvolá zasadnutie RZK predseda, môže ho (po dohode s ostatnými členmi RZK) zvolať podpredseda alebo (mimoriadne) aj člen RZK.

9.	RZK je uznášaniaschopná, ak je prítomná nadpolovičná väčšina jej členov. Jej rozhodnutia sa prijímajú prostou väčšinou hlasov. Pri rovnosti hlasov rozhoduje hlas predsedu, resp. v neprítomnosti predsedu, hlas podpredsedu RZK. 

10.	RZK vykonáva previerky hospodárenia s finančnými prostriedkami SZSZ. Je oprávnená overovať postup vo veciach nakladania s majetkom SZSZ, kontrolovať účtovné doklady a zisťovať skutkový stav. 

11.	RZK je povinná kontrolovať ročnú účtovnú uzávierku a má právo vyjadriť sa k účelnosti  použitia prostriedkov SZSZ. Výsledky kontrol podáva formou protokolu Generálnej rade, ktorej navrhuje aj potrebné opatrenia.

Hlava XII. 

Hospodárenie

1.	Za hospodárenie SZSZ zodpovedá Výkonný výbor, ktorý v tejto oblasti realizuje zameranie a priority stanovené Generálnou radou. 

2.	O stave finančných prostriedkov na účte SZSZ, hotovosti a o majetku SZSZ informuje Výkonný výbor (hospodár) na každom zasadaní Generálnej rady. 

3.	Generálna rada, na základe podkladov Výkonného výboru (hospodára) podáva Valnému zhromaždeniu správu o hospodárení za dané funkčné obdobie. 

4.	Hospodárenie sa uskutočňuje v súlade so Stanovami SZSZ a organizačným a rokovacím poriadkom. Všetky výdavky sa vynakladajú iba v súvislosti s napĺňaním cieľov SZSZ. 

5.	SZSZ hospodári s  členskými príspevkami, darmi, dotáciami, účelovo viazanými prostriedkami (grantami), závetmi a výnosmi z vlastnej činnosti.

Hlava XIII. 

Sekretariát SZSZ

1.	Generálna rada môže ustanoviť sekretariát, ktorý zabezpečuje administratívnu  a organizačnú činnosť SZSZ.

2.	Sekretariát je administratívnym (výkonným v zmysle výkonu pridelených úloh a náplne činnosti) orgánom SZSZ. Pracovníci sekretariátu (napr. účtovník, administratívni pracovníci) môžu byť zamestnancami SZSZ.

3.	Ako štatutárny predstaviteľ SZSZ (zamestnávateľ) voči zamestnancom vystupuje predseda SZSZ alebo ním poverený podpredseda.

4.	Zamestnanecký pomer a mzdové záležitosti schvaľuje predseda v súlade so zákonnými úpravami Slovenskej republiky a so súhlasom členov Výkonného výboru.

5.	Konkrétnu činnosť sekretariátu riadi predseda, resp. ním poverený podpredseda alebo tajomník.

6.	Sekretariát so sídlom v Bratislave plní nasledujúce základné úlohy :

a)	vedie účty a spravuje prostriedky SZSZ,

b)	pripravuje podklady pre návrh rozpočtu SZSZ, ako aj pre správy o činnosti a hospodárení s prostriedkami SZSZ,

c)	pripravuje (po organizačnej, technickej a materiálnej stránke) zasadnutia Výkonného výboru, Generálnej rady a Valného zhromaždenia, 

d)	zabezpečuje prezentáciu činnosti SZSZ prostredníctvom jeho internetových stránok a udržuje pravidelný informačný kontakt s členskými organizáciami.

Hlava XIV. 

Zánik SZSZ

1.	O zániku SZSZ zlúčením alebo dobrovoľným rozpustením rozhoduje Valné zhromaždenie, ktoré menuje likvidačnú komisiu (likvidátora). 

2.	Likvidátor najskôr vyrovná všetky dlhy a záväzky a s likvidačným zostatkom naloží podľa rozhodnutia Valného zhromaždenia. 

3.	Zánik SZSZ oznámi likvidačná komisia (likvidátor) do 15 dní po ukončení likvidácie Ministerstvu vnútra Slovenskej republiky.

Hlava XV. 

Záverečné ustanovenia

1.	Konkrétny postup pri naplňovaní Stanov SZSZ obsahuje Organizačný a rokovací poriadok (OARP) združenia. 

2.	OARP na základe návrhu Výkonného výboru (ním určenej komisie) schváli Generálna rada do jedného roka od schválenia Stanov SZSZ.

3.	Volené funkcie v SZSZ nie sú honorované.

Táto úprava stanov bola schválená na zasadnutí riadneho Valného zhromaždenia Svetového združenia Slovákov v zahraničí v  Bratislave dňa 2.  júla  2003.